Preteritorum temporum facta vel dicta olim ab antiquis scriptoribus idcirco memorie litterarum sunt commendata ne oblivioni traderentur; sed potius per ea que in scripturis inserta legebantur, fieret preteritorum recordatio, pax et concordia tam presentium quam futurorum; dum per testificationem et monumenta scriptorum calumpniatorum frangebatur et conterebatur injuriosa contentio, libertas vero bonorum quieta et illesa manebat. Hac de causa, priscorum sequentes exempla, qui non inutiliter sed caute atque provide hec egisse feruntur, quod nostris temporibus actum est noticie futurorum tradimus per seriem litterarum. Ego igitur Guilencus, Dei gratia Lingonensis episcopus, per hujus scripture adtestationem, ex auctoritate et potestate ecclesie nostre a Deo et a sanctis patribus michi commisse, clericis nostris et amicis hoc laudantibus atque assensum prebentibus, concedo ecclesie Sancti-Michaelis Tornodorensis et monachis ibidem Deo servientibus quandam ecclesiam, sitam in villa que Crusiacus dicitur, cum decimis et oblationibus atque beneficiis, necnon omnibus appendiciis, sub censu IV denariorum Lingonensium, in festivitate sancti Mammetis reddendorum. Ita ut deinceps predicta ecclesia sit in potestate ecclesie Sancti-Michaelis, nullusque audeat eam calumpniari aut invadere, sed perpetua possessione juris sit ejusdem ecclesie; presbiter autem ad sinodum episcopi vadat, ut sinodalia precepta audiat; et, si forte ibi de aliqua pulsatus fuerit calumpnia, canonice respondeat. S. GUILENCI, episcopi; FULCONIS, archidiaconi et cancellarii; MAGISTRI ANSELMI; PONTII de REVELLO; BONI-AMICI, capellani; ERBERTI de FONTIBUS; WIDONIS, comitis Barrensis; ADAM, vicecomitis; THOME; ODONIS, vicecomitis Tornodorensis; RENAUDI, filii ejus.